Det skulle være sikkert og vist: Gå bare i gang med at pudse solbrillerne og hente forårsbeklædningen frem. For påskevejret tegner til at blive rigtigt flot. - Solrig og lun påske er overskriften, lyder det således fra TV2 Vejrets Mikael Jarnvig. Allerede fra mandag vil solen være det dominerende træk på himlen. 15 til 18 grader kan vi se frem til først på ugen - dog noget mere køligt ved kysterne, lyder TV2 Vejrets prognose. Meteorologerne kan dog også berette om lidt malurt i bægret de kommende dage. Som vagtchef på Danmarks Meteorologiske Institut (DMI) Thyge Rasmussen beskriver det: - Der kommer lidt flere skyer tirsdag og onsdag, men stadig med perioder med solskin. Det trods alt flotte vejr i begyndelsen af ugen er imidlertid blot en forsmag på helligdagene fra torsdag og frem. Her vil skyerne være forduftet - og temperaturen: - Lokalt op til 20 grader, siger Thyge Rasmussen fra DMI og fortsætter: - Skærtorsdag bliver nok den bedste dag, fordi vinden bliver ganske svag, siger han. Mikael Jarnvig fra TV2 Vejret kan supplere med det glædelige påskebudskab: - Masser af sol fra skærtorsdag og resten af påsken. Det ser rigtigt flot ud, siger han. Der bliver ikke decideret blæsende nogen af dagene påsken over, men omkring påskedag er der udsigt til, at vinden frisker op fra øst, fortæller Mikael Jarnvig. - Men det er så langt fremme, at nye prognoser kan vise, at det ikke bliver så blæsende alligevel, siger han. Om natten kommer temperaturen til at ligge på omkring fem grader.

Referat:
Der er udsigt til sol i rigelige mængder i løbet af påsken. Vejret bliver særligt flot fra skærtorsdag.